劉器之陰山七騎圖
作者：孔武仲
朝代：宋

paragraphs: 北風颯颯邊雲黄，飛沙曀日天慘蒼。
駕鵝鳴哀雁不翔，七騎正出陰山傍。
山傍陰塵歲無陽，鳥飛墮翼人立僵。
犯寒跨鞍知悍强，以此决戰誰能當。
面顔雖在姓莫詳，一一胡帽胡衣裳。
馬蹄澀縮弓不張，但見旗旆隨飛揚。
鳳瓶倒酒進其王，俯仰意氣驕雪霜。
横斜道路深淺岡，想見射獲多麏麞。
時平不復憂邉疆，但見樓蘭馳驌驦。
仍嗤苦淡無輝光，人生所樂惟故鄉。
彭城妙本家世藏，託以輕縑盛錦囊。
持來舒捲臨華堂，環視歎詫幾發狂。
我生未省到朔方，坐令出塞意慨慷。
攘歸可敵千金裝，長厚不疑同舍郎。